སྤྱིར་བཏང་འབྲུག་རྒྱལ་ཁབ་ནང་རྫོང་ཁའི་ཡིག་སྡེབ་གཅིག་མཚུངས་བཟོ་ནི་དང་རྗོད་སྒྲ་ཞིབ་འཚོལ་དང་དབྱེ་དཔྱད་ཐོག་གཏན་འབེབས་བཟོ་ནི་མི་སྡེ་ནང་ལག་ལེན་འཐབ་མི་རྫོང་ཁའི་མིང་ཚིག་ཚུ་ཡིག་ཐོག་ལུ་བཀོད་དེ་གཏན་འབེབས་བཟོ་ནི་རྫོང་ཁའི་བརྡ་སྦྱོར་ཚུ་སྐད་ཡིག་རིག་པའི་ལམ་ལུགས་དང་མཐུནམ་སྦེ་བཟོ་ནི་དེ་ལས་མིང་ཚིག་གསར་རྩོམ་འབད་མི་ཚུ་གཏན་འབེབས་བཟོ་ནིའི་དོན་ལུ་རྒྱལ་ཁབ་ནང་ལས་རྫོང་ཁའི་ཤེས་ཡོན་དང་ཉམས་མྱོང་ཡོད་པའི་འཐུས་མི་༡༡གདམ་འཐུ་འབད་དེ་རྫོང་ཁའི་མཁས་ཚོགས་ཅིག་གཞི་བཙུགས་འབད་ཡོདཔ་བཞིན་དུ་སྤྱི་ལོ་༢༠༡༨ཟླ་༡པའི་ཚེས་༨ལས་༩ཚུན་ཉིནམ་གཉིས་ཀྱི་རིང་ཐིམ་ཕུག་གི་ས་གནས་སར་སྦི་ཐང་ལུ་སྦེ་ཞལ་འཛོམས་ཐེངས་༡པ་འདི་འགོ་འདྲེན་འཐབ་ཅི།ཞལ་འཛོམས་འདི་ནང་འཐུས་མི་ཚུ་ལུ་མཁས་ཚོགས་ཀྱི་སྒྲིག་གཞི་དང་ཁྱད་རིག་གི་ལམ་སྟོན་ཚུ་གསལ་ཞུ་འབད་དེ་སྒྲིག་གཞི་དང་བསྟུན་སྟག་རྩེ་སྐད་ཡིག་དང་ལམ་སྲོལ་མཐོ་རིམ་སློབ་གྲྭའི་གཙོ་འཛིན་ལུང་བསྟན་རྒྱ་མཚོ་འདི་མཁས་ཚོགས་ཀྱི་ཁྲི་འཛིན་སྦེ་མོས་མཐུན་གྱི་ཐོག་ལས་གདམ་འཐུ་འབད་ཡི།དེ་ལས་ལྷན་ཚོགས་ཡིག་ཚང་གིས་རྒྱལ་ཁབ་ནང་ཧེ་མ་ལས་སླབ་སྲོལ་ཡོད་པའི་རྫོང་ཁའི་མིང་ཚིག་བསྡུ་སྒྲིག་འབད་དེ་ཡོད་མི་ཚུ་རྫོང་ཁའི་ངག་གཤིས་ནང་སླབ་སྲོལ་ཡོད་མེད་ཀྱི་དབྱེ་ཞིབ་དང་གྲོས་བསྡུར་མཐིལ་ཕྱིན་འབད་དེ་ཡིག་སྡེབ་དང་རྗོད་སྒྲ་ཚུ་ཡང་གཏན་འཁེལ་བཟོ་གནང་ཡི།